
משרד המשפטים
הממונה על העמדת מידע לציבור

	ירושלים, י"ג באדר א', תשע"ט 

	18 בפברואר, 2019

	בתשובתך נא ציין:

	תיק מס' 2015-19-0005



לכבוד,











א.נ, 

הנדון: בקשה לפי חוק חופש המידע, התשנ"ח-1998
(סימוכין: פנייתך מיום 2/1/2019)
בפנייתך שבסימוכין, ביקשת לפי חוק חופש המידע, התשנ"ח-1998 (להלן: "חוק חופש המידע"), לקבל מידע על אודות ההתכתבויות שהוחלפו בין רשות האוכלוסין למשרד המשפטים בעניינו של כבוד הדיין מרט דורפמן, מידע על אודות בקשות פסילה וכן הליכים משמעתיים שננקטו נגדו. 
לאחר בירור בקשתך, הריני להשיבך כדלקמן:
1. אשר לבקשתך לקבל את תשובת ראש בית הדין לעררים ללשכה המשפטית של רשות האוכלוסין בעניינו של כבוד הדיין מר דורפמן וכן לקבל את תשובת ראש בית הדין לעררים לרשות האוכלוסין בנוגע להסדר ניגוד העניינים של הדיין – הריני לדחות מבוקשך לפי סעיף 8(3) לחוק חופש המידע, הואיל ולא מצוי בידנו מידע, כהגדרתו בסעיף 2 לחוק חופש המידע, אשר חלה חובה על מסירתו בהתאם להוראת חוק חופש מידע. אציין, כי התנהלה בעניין זה תקשורת טלפונית שאינה חוסה תחת הוראות חוק חופש מידע. 
2. אשר לבקשתך לקבל את בקשות הפסילה שהוגשו למשרד המשפטים בנוגע לכבוד הדיין מרט דורפמן בהליכים המתנהלים בבית הדין לעררים, וכן את תשובת משרד המשפטים לבקשות אלו, הריני להשיבך כי בקשות פסילה מוגשות במסגרת ההליך הרלוונטי לדיין והוא שמקבל את ההחלטה בבקשה. 
ככלל ההחלטות של דייני בית הדין מפורסמות באתר האינטרנט של משרד המשפטים, בדף בתי הדין לעררים, בקישור –
https://www.justice.gov.il/Units/AppealsTribunal/Pages/SearchHachlatot.aspx
על מנת להקל על החיפוש, אציין כי ההחלטות הרלוונטיות שאותרו לעניין פסילה, ניתנו בהליכים הבאים: 3462-18, 4729-18, 3714-18. מאחר שההחלטה בהליך ערר 3462-18 ניתנה בכתב יד, היא לא עלתה לאתר ולכן הריני לצרפה למכתבי זה. 
אשר לבקשות הפסילה, המדובר בבקשות שנוצרו והוגשו על ידי רשות האוכלוסין וההגירה ועל כן, בהתאם להוראת סעיף 8(5) לחוק חופש המידע, עליך לפנות אל הממונה על העמדת מידע לציבור של רשות האוכלוסין וההגירה. 

3. אשר לבקשתך לקבל התכתבויות שנערכו בין משרד המשפטים לרשות האוכלוסין וההגירה בנושא שברישא, הריני להשיבך כי ביום 18/6/2018 נשלחה הודעה מהלשכה המשפטית ברשות ההגירה והאוכלוסין אל ראש בתי הדין לעררים ובה רשימה של תיקים מסוימים בהם עלולה להיווצר מניעות מצד הדיין. תכתובת זו לא תימסר בהתאם להוראת סעיף 9(ב)(4) לחוק חופש המידע, בהיותה התייעצות פנימית בין עובדי רשויות ציבוריות שהופנתה לצורך קבלת החלטה. 
אציין, כי הפנייה נבדקה וטופלה, כך שמשרד המשפטים וידא כי כלל התיקים שבהם הדיין היה מנוע מלטפל, הועברו לטיפול דיינים אחרים. למען שלמות התמונה נציין כי מיפוי כאמור נערך כבר לצורך יצירת הסדר ניגוד עניינים. 
4. אשר לבקשתך לקבל מידע בדבר הליך משמעתי שננקט כנגד הדיין, הריני להשיבך כי לא ננקט הליך משמעתי בעניינו של כבוד הדיין מרט דורפמן, ועל כן בקשתך לעניין זה נדחית לפי סעיף 8(3) לחוק.

הנני להודיעך כי לפי סעיף 17 לחוק חופש המידע יש בידך לעתור כנגד החלטה זו לבית המשפט לעניינים מנהליים בירושלים, בתוך 45 יום.

